Haas en Mick se paadjies skeiMick Schumacher. Foto: Twitter. Dit is amptelik. Nico Hülkenberg sal volgende jaar agter die stuur van ŉ Haas-renmotor klim nadat die Amerikaanse F1-span en Mick Schumacher se paadjies geskei het. Guenther Steiner, Haas-spanbaas, is natuurlik baie in sy noppies om die 35-jarige Duitser voltyds in F1-kringe terug te verwelkom. “Nico se ervaring en kennis is van onskatbare waarde en hy het ŉ reputasie as betroubare renjaer. Hy kan ŉ gedugte kombinasie met Kevin Magnussen vorm; een wat vir ons ŉ definitiewe hupstoot sal gee.” Die Haas-baas het al vantevore oor Schumacher gekla. “Ek dink Mick beskik oor baie potensiaal, maar hy kos ons ŉ fortuin. Hy het al ŉ paar renmotors afgeskryf en ons moet geld uithaal wat ons nie het nie. Nou, as jou naam Max Verstappen is en jy verdien gereeld punte vir jou span, kan ons nog ŉ ongeluk of twee hanteer. Maar as jy agter in die ry staan en motors afskryf, dan begin dinge moeilik raak.” Die jong Schumacher, seun van die Ferrari-legende Michael, is tans 16de op die jaerspunteleer met sy 12 punte, maar hy het sy potensiaal met goeie vertonings in Silverstone en Oostenryk onderstreep. Haas F1 Team and Mick Schumacher will part ways at the conclusion of the 2022 FIA Formula 1 World Championship. We would like to thank Mick for his contribution to the team over the past two seasons.#HaasF1 https://t.co/zl9xHl37io — Haas F1 Team (@HaasF1Team) November 17, 2022 “Abu Dhabi sal my laaste wedren saam met Haas wees en ek wil nie doekies omdraai nie: Ek is baie teleurgesteld oor die besluit om nie ons kontrak te hernieu nie,” het Schumacher op sosiale media gesê. Nietemin het hy die span vir die geleentheid bedank. “Dit was nie altyd ŉ maklike pad nie, maar ek het verbeter en baie geleer. Ek weet dat ek beslis my plek op die F1-rooster verdien.” .Foto: Twitter. Ralf Schumacher meen egter dat sy broerskind stief behandel is en hy het na Steiner gekap. “Mick het gereeld in sy vennootskap met Haas bewys dat hy oor die nodige potensiaal beskik, maar dit het eintlik saak gemaak wat hy doen nie; die span en Guenther Steiner was net nooit tevrede nie,” het die voormalige renjaer gesê. “Ek het nie ŉ verduideliking gereed vir hierdie gedrag nie – dit moet iets persoonliks wees. Ek glo dat iemand soos Steiner niks daarvan hou dat iemand anders meer in die kollig as hy is nie. Hy is immers op sy gelukkigste wanneer hy die middelpunt van ŉ gesprek is.” Tog beskou die 23-jarige renjaer hoegenaamd nie die terugslag as die einde van sy motorsportdroom nie. “Die vuur vir Formule Een brand helder in my en ek sal baklei om my pad terug na die wegspringrooster te vind.” pic.twitter.com/pvm7CmEjLP — Mick Schumacher (@SchumacherMick) November 17, 2022